Vermoorde kontrakteurs vir kabeldiewe aangesien(Foto: Argieffoto) Die vier kontrakteurs wat vermoor is toe hulle ŉ kabelfout in Germiston, Gauteng, wou herstel, is verkeerdelik as kabeldiewe aangesien. Volgens Senzi Sibeko, burgemeesterskomiteelid vir water, sanitasie en energie, het woedende inwoners gedink die kontrakteurs was diewe wat kragkabels wou steel en het hulle daarom aangeval en doodgemaak. Soos vroeër berig het die voorval Maandag omstreeks 17:30 in Sarel Hattingh-straat in Klippoortjie, Germiston, plaasgevind. Die kontrakteurs is deur die munisipaliteit aangestel om die kabels te herstel. “Die kontrakteurs het die inwoners probeer verseker dat hulle deur die munisipaliteit aangestel is om herstelwerk te doen, maar die gemeenskap wou nie luister nie en voortgegaan om hulle (die kontrakteurs) aan te val,” sê Sibeko. Die gemeenskapslede het die kontrakteurs se voertuig van ŉ brug afgegooi en dit aan die brand gesteek. Hulle het die kontrakteurs toe erg aangerand en vermoor. Beide die polisie en die Ekurhuleni-metro se polisiedepartement ondersoek tans die saak. Sibeko het sy misnoeë uitgespreek oor ŉ politieke party in die munisipale raad wat besonderhede rondom die moorde aan die publiek en media versprei het. “Ek wil leiers van politieke partye versoek om hulle daarvan te weerhou om inligting te deel wat nog aan ŉ kriminele ondersoek onderhewig is. Ons wil nie die ondersoek beïnvloed of benadeel nie. “Dit is eweneens onsensitief teenoor die families van die oorledenes dat hul regte op privaatheid en waardigheid in hierdie pynlike tydperk geskend word vir politieke gewin.” Sibeko pleit by gemeenskappe om hulle daarvan te weerhou om betrokke te raak by dade van geweld of om reg in eie hande te neem. “Stadsamptenare of kontrakteurs in diens van die stad moet toegelaat word om hul werk te doen om te verseker dat gemeenskappe die dienste ontvang wat hulle verdien.” Sibeko het namens die munisipaliteit sy innige medelye met die oorledenes se families en geliefdes betuig.